open-index/open-wikipedia-markdown huggingface dataset:
Atlas de Trudaine

**Atlas des routes de France** eli **Atlas de Trudaine** on laaja Ranskan maantiekartasto, joka laadittiin vuosina 1745–1780 ranskalaisen insinöörin Daniel-Charles Trudainen määräyksestä. Kartasto ei kata koko Ranskan aluetta, vaan ulkopuolelle jäivät pays d’états ja pays d’imposition. Ranskan valtionarkisto on julkaissut karttoja verkossa.

Kartasto koostuu 62 osasta ja yli 3&nbsp;000 tarkasti vesivärillä väritetystä käsinkirjoitetusta karttalehdestä. Kokoelmaa säilytetään Ranskan kansallisarkistossa Pariisissa. Kartasto laadittiin vuosina 1745–1780 Charles Daniel Trudainen, silloisen Ranskan siltojen ja teiden hallinnon johtajan, määräyksestä. Kokoelma sisältää kartat niin rakennetuista kuin rakenteilla olleista teistä ja niiden lähiympäristöstä 22 hallintoalueella.

Jokainen kartta kattaa noin 6,5 kilometrin pituisen ja 2,5 kilometrin levyisen tiealueen, jossa näkyy yksityiskohtaisesti teiden ympäristön rakennukset. Kartoissa painotetaan teknisiä elementtejä, kuten maaleikkausten ja pengerrysten kuvauksia, mutta niistä puuttuvat tarkat päivämäärät ja selkeä erottelu toteutettujen ja suunnitteilla olevien osuuksien välillä.

Pariisin seudun tieverkko on esitetty kokoelman seitsemännessä osassa, jossa kuvataan kaupungin pääväyliä 1700-luvulla. Kartat ovat myös historiallisesti merkittäviä, sillä ne havainnollistavat Pariisin silloisia rajoja ja alueita, jotka liitettiin kaupunkiin vuonna 1860.

## Lähteet

## Aiheesta muualla

* BibliOdyssey: ''Atlas de Trudaine'', sisältää karttaesimerkkejä
Pernasaari (Asikkala)

**Pernasaari**  on Päijänteen saari Päijät-Hämeessä Asikkalassa.

## Maantietoa
Saari on 1,0 kilometriä pitkä, 720 metriä leveä ja sen pinta-ala on 46,9 hehtaaria . Se sijaitsee Asikkalanselän eteläosassa, Vääksynharjun ja Salonsaaren välisellä järvenselällä yhdessä Mäntysaaren kanssa. Saarella on yksi mäki, joka kohoaa 25 metrin  korkeuteen Päijänteestä. Mäen eteläosassa on pieni kosteikko, joka kasvaa korpimetsää. Muualla kasvaa mäntyvaltaista metsää, joka kuitenkin muuttuu kaakossa lehtometsäksi . Juuri saaren kaakkoisosassa sijaitsee Asikkalan kunnan omistama metsäalue, joka on osoitettu virkistysalueeksi . Saaressa on kymmenen vapaa-ajan asuntoa, joille on vedetty sähköt lännestä päin Katslahdelta. Sen itärannassa sijaitsee kummeli.

## Virkistystoiminta
Saaren kaakkoisosassa on kunnan omistuksessa 25,8 hehtaaria ja se on varattu kuntalaisten virkistyskäyttöön.

Päijänne aerial 6.jpg|Pernasaari on suurin järveselän saarista.


## Historiaa
Vuoden 1855–1856 Kalmbergin kartastossa on saari piirretty autiona ja ”Pernasaaren” nimisenä . Heinolan seudun taloudellisissa kartoissa vuosilta 1920 ja 1942, sekä peruskartassa vuodelta 1965, on saari autio . Naapurissa eli Mäntysaaressa on viisi mökkiä samaan aikaan. Seuraavassa vuoden 1980 kartassa saareen ilmaantuu ensimmäinen mökki, joka saa seurakseen muita mökkejä vasta vuoden 1994 kartan jälkeen.

## Huomautukset

## Lähteet
Route nationale 26

**Route nationale 26** eli RN26 on valtatie Malissa. Se johtaa maan pääkaupungista Bamakosta Kangaban piirikeskuksen kautta Guinean rajalle. Tien pituus on 140 kilometriä.

RN26 yhdistää Nigerjoen vasemman rannan maatalousalueen sekä hiekka- ja sorakaivokset Malin pääkaupunkiin. Liikenteen ja luonnonvoimien kuluttama tie oli aikaisemmin hyvin huonokuntoinen. Matka Kangabasta Bamakoon kesti kolme tuntia ja sadekaudella liikennöinti oli lähes mahdotonta. 

Kiinalainen Covec-yhtiö aloitti Bamakon ja Kanbagan välisen 86 kilometrin tieosuuden asfaltoinnin vuonna 2008. Valtion budjetista rahoitettu lähes 17 miljardia CFA-frangia maksanut työ valmistui vuonna 2011. Kymmenen metriä leveällä tiellä on seitsemän metrin levyinen päällyste, josta 50 kilometriä on vahvistettua asfalttibetonia. Mandinguevuorilta valuvaa vettä varten on rakennettu 92 poistoaukkoa.

Kangaban ja Guinean rajan välinen 51 kilometrin osuus oli aikaisemmin sadeaikana kulkukelvoton maastoreitti. Sen uudistaminen ja asfaltointi alkoi vuonna 2017 ja valmistui elokuussa 2019. Valtion rahoittama ja malilaisen EGK-yhtiön suorittama työ maksoi yli 20 miljardia CFA-frangia.

## Lähteet
Heinäsaari (Asikkala, Päijänne)

**Heinäsaari**  on Päijänteen saari Päijät-Hämeessä Asikkalan Vääksyssä Anianpellon edustalla.

## Maantietoa
Saari on 570 metriä pitkä, 450 metriä leveä ja sen pinta-ala on 11,3 hehtaaria. Se sijaitsee Asikkalanselän eteläosassa lähellä Vääksynharjun rantaa Lautasaaren ulkopuolella. Saarien väliin jää Heinäsaarensalmi, joka on 80–170 metriä leveä. Saaren pohjoispuolella on vielä pieni saari Kiviniemi, jonka välissä sijaitsee Kivinokansalmi. Heinäsaari on hyvin matala ja sen rannat ovat kosteikkoa ja niittymaata. Saaren keskikohta kohoaa korkeintaan kahden metrin korkeuteen Päijänteestä. Saaren keskelle on rakennettu kuusi vapaa-ajan asuntoa, joille on vedetty mantereelta sähköt.

## Virkistystoiminta
Saaressa on Heinolan seurakunnan koulutus- ja vapaa-ajanviettopaikka, joka on varattu yleensä seurakunnan käyttöön.

## Historiaa
Vuoden 1855–1856 Kalmbergin kartastossa on sekä Heinäsaari että Lautasaari merkitty karttanimellä ”Lammassaaret”. Monien muiden saarien nimi on annettu niiden käyttötavan mukaan ja tämän vuoksi voidaan ajatella, että saarille vietiin lampaita kesälaitumelle . Heinolan seudun taloudellisissa kartoissa vuosilta 1920 ja 1942 on saaren nimi muuttunut jo Heinäsaareksi. Saari on kaikissa vanhoissa kartoissa piirretty autiosaarena . Vuoden 1965 peruskartassa saarelle on merkitty useita puutomia niittymäisiä alueita ja saaren kuiville alueille on rakennettu kaksi vapaa-ajan asuntoa. Seuraavassa vuoden 1980 kartassa asuntoja on jo viisi. Saarelle on tämän kartan jälkeen vedetty, mantereelta alkava ja Lautasaaren kautta kulkeva, sähkölinja. Vuoden 1994 kartassa yksi mökeistä on purettu, mutta saaren kaakkoisrantaan on rakennettu uusi mökki. Tämän jälkeen on tehty vielä kuudeskin mökki alkuperäisten mökkien väliin.

## Lähteet
Kalliolampi (Puolanka, Luppoperä)

**Kalliolampi** on Kiiminkijoen vesistöalueeseen kuuluva pieni järvi Puolangan kunnan luoteiskolkassa Luppoperällä.

Järvelle on yhteys metsäautotieltä sekä lännestä Utajärven Juorkunan Olvakselta että idästä Puolangan Lupposesta. Järvi laskee ojia myöten Kiiminkijokeen.  Kaakon puolen Kalliolamminsuota lukuun ottamatta järven rannat ovat kangasmaata, koilliskulmassa on avokallioita. Asumaton järvi on pohjois-eteläsuunnassa vajaa puoli kilometriä pitkä ja itä-länsisuunnassa reilut kolmesataa metriä leveä.
 
## Lähteet
Sergei Soldatov

**Sergei Soldatov** (24. kesäkuuta 1933  Narva – 24. tammikuuta 2003 Tallinna) oli virolainen, neuvostomiehityksen aikainen toisinajattelija.

Soldatov syntyi virolais-venäläiseen sekaperheeseen ja kävi koulunsa loppuun Jõhvissä. Sen jälkeen hän kävi Leningradin  teknillisen korkeakoulun, minkä jälkeen työskenteli tallinnalaisissa tehtaissa ennen kuin pääsi luennoitsijaksi Tallinnan polyteknilliseen instituuttiin. 

Neuvostoliiton turvallisuuspoliisi KGB suoritti kotietsinnän Soldatovin asunnossa 20.7.1969, koska häntä epäiltiin yhteistyöstä *Taisteluliitto poliittisten oikeuksien puolesta -*nimisen järjestön kanssa. Soldatovia ei tuomittu vankeuteen, mutta hän menetti insinöörinvirkansa. Soldatovin kuulustelupöytäkirja on julkaistu vuonna 1979. 

1970-luvun alussa Soldatov toimi maanalaisen sanomalehden toimittajana ja oli jäsen kielletyssä Viron demokraattisessa liikkeessä. Hän oli  toisinajattelija Tunne Kelamin ystävä ja hänellä oli myös yhteyksiä muihin venäjänkielisiin toisinajattelijoihin ympäri Neuvostoliittoa. 

Vuonna 1974 KGB pidätti joukon hänen ystäviään kuten Kalju Mätikin, Artjom Juškevitsin ja Mati Kiirendin, päätti Soldatov mennä piiloon. Hänet pidätettiin seuraavana vuonna ja tuomittiin kuudeksi vuodeksi vankeuteen. Vankeustuomionsa hän suoritti Mordvan autonomisella alueella sijainneella työleirillä josta hän vapautui vuonna 1981. Pian vapauttamisen jälkeen Soldatov ja hänen vaimonsa Ludmila karkotettiin Neuvostoliitosta. 

Soldatovin perhe asettui asumaan Länsi-Saksaan ja Aleksandr Solženitsynin avustuksella pääsi töihin Radio Free Europeen tekemään vironkielisiä ohjelmia.
Viroon Soldatov palasi vuonna 2000 eikä ollut aina tyytyväinen kotimaassaan tapahtuneeseen kehitykseen.

## Lähteet
Frederick Law Olmsted

**Frederick Law Olmsted** (26. huhtikuuta 1822 – 28. elokuuta 1903) oli yhdysvaltalainen maisema-arkkitehti, joka suunnitteli New Yorkin Central Parkin ja monia muita merkittäviä puistoja. Hän kiinnostui maiseman muodoista ollessaan pitkällä lomalla Euroopassa, ja julkaisi havainnoistaan kirjan *Walks and Talks of an American Farmer in England* vuonna 1852. Olmsted vaikutti myös Yosemiten ja Niagaran putousten suojeluun. Olmsted on yksi 1800-luvun merkittävimmistä maisema-arkkitehdeista.

Ennen uraansa maisema-arkkitehtinä Olmsted ehti toimia myös maanviljelijänä, toimittajana, kirjailijana ja kustantajana. Keskuspuiston suunnitelma toi hänelle mainetta ja tilauksia, ja hän perusti maisema-arkkitehtuuritoimiston Massachusettsin Brooklineen, mihin hän myös asettui asumaan perheensä kanssa.

Olmstead laati New Yorkin Central Parkin suunnitelman vuonna 1858 yhdessä Calvert Vauxin kanssa. Se on nerokas suunnitelma, joka sisälsi monenlaisia maisematyyppejä. Puistossa on kalliorakenteita vesiputouksineen, niittyjä ja lampia sekä teitä, joiden yli ja ali menee polkuja tarpeen mukaan.

Kaliforniaan Olmstead suunnitteli vuonna 1864 Berkelyn yliopiston kampusalueen ja Mountain View'n hautausmaan. Hän ehdotti myös luonnonsuojelualueen perustamista Yosemiteen ennen kuin ajatus kansallispuistoista oli syntynyt.

Yhteistyössä Vauxin kanssa syntyi myös Brooklynin Prospect Parkin suunnitelma (1866). He myös jatkoivat Central Parkin kehitystöitä ja suunnittelivat vuonna 1868 Riversiden Chicagon lähistölle. Riversiden suunnitelmassa ehdotettiin asuntoalueita julkisen maa-alueen ja puistojen ympärille sekä ennakoitiin erillisiä jalankulkuväyliä. Olmsted aloitti lisäksi työskentelyn Washingtonin Capitol-kukkulan maisemoinnin parissa vuonna 1874. Tätä työtä jatkoi 1920-luvulla Olmstedin poika F. L. Olmsted junior.

Vuonna 1878 Olmsted laati kunnianhimoisen suunnitelman puistokokonaisuudesta Bostoniin, joka muodostui polveilevista vehreistä puistoalueista ja vesistöistä. Vuonna 1887 hän työskenteli jälleen yhdessä Vauxin kanssa, tällä kertaa Niagaran putousalueen parissa. Olmstedin viimeinen suuri työ oli vuoden 1893 Chicagon maailmannäyttely, jonne hän loi upean puistoympäristön, johon Daniel Burnham ja muut arkkitehdit saattoivat sijoittaa uusklassiset näyttelyrakennukset.

## Lähteet
*Curl, James Stevens: Dictionary of architecture. Oxford University Press 1999. 

### Viitteet

## Aiheesta muualla
Himalajan vanki

**Himalajan vanki** (*Lost in The Himalayas*) on James Scottin ja hänen sisarensa Joanne Robertsonin kirjoittama, vuonna 1993 julkaistu kirja, joka kuvaa James Scottin eksymistä Himalajan talveen ja sitä kuinka Scott selviytyy 43 päivää hengissä syömättä ja vain hänen sulattamaansa lunta juoden. Kirjassa on lähes vuorotellen Scottin ja sisaren Robertsonin lukuja, ja Robertsonin luvuissa kerrotaan, kuinka hän yrittää löytää veljensä.

## Lähteet
Vesansalo

**Vesansalo**  on Päijänteen saari Päijät-Hämeessä Asikkalassa Salonsaaren itäpuolella.

## Maantietoa
Saari on 2,6 kilometriä pitkä, 1,9 kilometriä leveä ja sen pinta-ala on 1,6 neliökilometriä . Se sijaitsee Asikkalanselän kaakkoisosassa ja Kinisselän länsipuolella. Saari on aivan kiinni Salonsaaren Venäjänniemessä ja saaria erottaa kapea Luopstensalmi, jonka leveys on 10–220 metriä. Salmella on kaksi kapeikkoa: Yläsuu, jonka ylittaa maantie, ja Hevosuitin. Vesansalolla on kilometrin pituinen niemi Kupinkärki, joka työntyy Uitonsalmen suuntaisena kohti luodetta. Niemen ja mantereen väliin jää 250–730 metriä tilaa. Saaren toinen huomattava niemi on Lammasaidanniemi, joka saaren lounaispäässä työtyy kohti länttä ja Särkilahtea. Saaren ympärillä on joitakin lähisaaria, joista kaakkoispuolella sijaitseva Kinissaari on huomattavin. Saarien välimatka on 200 metriä. Uitonsalmessa sijaitsevat Kaakkosaaret ja Röhnä, Kupinkärjen tuntumassa Suutarinsaari, Konkosensaari, Simonluoto, Ritosaaret, Terrikallio, Sepänsaari sekä Savonsaaret, joiden väliin jää Perslaukunsalmi, ja Vesansalon länsipuolelle jäävät Herrasaari, Humatlahdensaaret ja Verkkosaari. Saaressa on viisi matalaa mäkeä, joiden välisiä metsäalueita on hieman ojitettu. Korkein mäki sijaitsee saaren länsipuolella ja se kohoaa 37 metrin korkeuteen Päijänteestä. Saareen on tieyhteys Salonsaaresta. Tien silta ylittää Luopostensalmen sen Yläsuun kohdalla. Se haarautuu Salon kylässä yhdystieltä 14133, joka alkaa mantereella Anianpellon kautta kulkevalta seututieltä 313. Vesansalossa on lähes 70 vapaa-ajan asuntoa, mutta kiinteää asutusta ei ole.

## Historiaa
Vuoden 1855–1856 Kalmbergin kartastossa Vesansalo on autio, mutta sen pohjoisrannassa on raivattu kaksi niittyä. Kartassa on saarella kaksi polkua, jotka vaikuttavat Salonsaaren ja mantereen välisiltä talviteiltä . Heinolan seudun taloudellisissa kartoissa vuosilta 1920 ja 1942 näkyy kuvailtu tie sekä pieni niitty saaren pohjoisosassa, joka on suurentunut myöhemmässä kartassa ja saanut samalla seuraksi toisen niityn saaren eteläpäähän . Niityt ovat kadonneet vuoden 1965 peruskartassa, mutta saaren länsirannoille on rakennettu kaksi mökkiä ja pohjoisniemeen kolmas. Saarelle rakennetaan tie, joka näkyy vuoden 1980 kartassa ja tien vuoksi on saaren itärannoille tullut toista kymmentä mökkiä lisää. Myös tiettömään Lammasaidanniemeen on rakennettu yli kymmenen mökkiä ja länsirantaan viisi muuta mökkiä. Tiestä rakennetaan jatkeet Lammasaidanniemeen, länsirantaan ja pohjoiselle niemelle ja nämä näkyvät valmiina vuoden 1990 kartassa.

## Huomautukset

## Lähteet
Kōnan (Kōchi)

**Kōnan** () on Japanin kaupunki Shikokun saarella Kōchin prefektuurissa. Se sijaitsee Tyynenmeren Tosanlahden rannikolla noin 20–30 kilometriä prefektuurin pääkaupungista Kōchista itään. Kaupungin eteläosaan kuuluu osa Kachōn tasangosta ja sen länsirajalla mereen laskee Monobejoki. Pohjoisosat nousevat Shikokuvuorille 300–600 metrin korkeudelle merenpinnasta. Kōnanissa on 33&nbsp;349 asukasta (syyskuussa 2019) ja sen pinta-ala on 126,46 neliökilometriä.

Kōnan on hallinnollisena yksikkönä suhteellisen uusi: kaupunki perustettiin vuonna 2006 liittämällä yhteen Akaokan, Kagamin, Noichin ja Yasun maaseutukaupungit sekä Yoshikawan kyläkunta. Niistä Akaoka ja Kagamin alueen Kishimoto keihttyivät historiallisesti Tosa-kaidō-tien varren solmukohtina, Yasussa sijaitseva Tein alue vuorostaan vilkkaan satamansa ansiosta. Merkittäviä elinkeinoja ovat riisin, vihannesten, kukkien ja *[[mikan]]*-mandariinien viljely.

Kōnanin nähtävyyksiin kuuluvat esimerkiksi matalat Tosanlahden hiekkarannat ja Dainichi-jin temppeli, joka on osa Shikokun pyhiinvaellusreittiä (temppeli nro. 28). Kōnania palvelee Tosa Kuroshio -rautateiden Asa-linja.

## Kuvia

Tiedosto:夕暮れの吉川漁港 - panoramio.jpg|Yoshikawan satama illanhämyssä
Tiedosto:Houkaisan Dainichiji 04.JPG|Dainichi-jin temppeli
Tiedosto:TKT-NoichiStation.jpg|Noichin rautatieasema
Tiedosto:仁井田十二所神社 - panoramio.jpg|Niidajūnishon pyhäkkö


## Lähteet

## Aiheesta muualla

* Kaupungin internetsivut
Luis Carlos Murillo

**Luis Carlos Murillo** (s. 16. lokakuuta 1990 Turbo, Kolumbia) on kolumbialainen jalkapalloilija, joka edusti viimeksi Veikkausliigassa pelaavaa Vaasan Palloseuraa. Hän on pelipaikaltaan puolustaja. Hän on aiemmin edustanut Veikkausliigassa myös Kuopion Palloseuraa ja Helsingin Jalkapalloklubia.

Luis Carlos Murillo aloitti jalkapallouransa kotimaassaan Kolumbiassa, jossa ensimmäinen aikuisten joukkue oli Manizalesin kaupungin Once Caldas. Kahdeksan kauden ja yli sadan Kolumbian pääsarjaottelun jälkeen hän siirtyi kauden 2018 alussa Suomeen Veikkausliigaan Kuopion Palloseuran riveihin. Kaudella 2018 Murillo oli InStat-yhtiön mukaan Veikkausliigan paras pelaaja ja KuPS käytti Murillon sopimuksessa olleen jatko-option.
KuPS:n riveissä Murillo oli mukana kaudella 2018 pronssia saavuttaneessa joukkueessa ja kaudella 2019 KuPS:n Suomen mestaruuden voittaneessa joukkueessa. Kahden KuPS-kauden jälkeen Murillo siirtyi kaudeksi 2020 helsinkiläisen HJK:n riveihin. HJK:ssa Murillo voitti Veikkausliigan kausilla 2020 ja 2021. Alkuvuonna 2022 Murillo siirtyi Maltan Valioliigaan Valletta FC:n riveihin. Huhtikuussa 2022 Murillo jatkoi matkaansa Yhdysvaltoihin Valley United FC:n paitaan, mutta jätti seuran vain kuukautta myöhemmin. Elokuussa 2022 Murillo teki kauden loppuun asti ulottuvan sopimuksen VPS:n kanssa.

## Saavutukset
* Suomen mestaruus: 2019 KuPS:n ja 2020 ja 2021 HJK:n riveissä
* Suomen mestaruuspronssia: 2018

## Lähteet

## Aiheesta muualla
*Luis Carlos Murillo soccerwayn sivustolla
Konan

**Konan** tai **Kōnan** voi tarkoittaa:

## Paikat
* Konan, Japanin kaupunki Shigan prefektuurissa
* Kōnan, Japanin kaupunki Aichin prefektuurissa
* Kōnan, Japanin kaupunki Kōchin prefektuurissa
* Kōnan, Japanin entinen maaseutukaupunki Saitaman prefektuurissa
* Kōnan, Japanin entinen maaseutukaupunki Kagawan prefektuurissa
* Kōnan, Japanin entinen maaseutukaupunki Shigan prefektuurissa
* Kōnan, kaupunginosa Tokion Minaton erillisalueella
* Kōnan-ku, yksi Japanin Jokohaman kaupungin suuralueista

## Henkilöt
* Didier Ya Konan (s. 1984), norsunluurannikkolainen jalkapalloilija
* Oussou Konan (1989–2022), norsunluurannikkolainen jalkapalloilija
* Charles Konan Banny (s. 1940), Norsunluurannikon entinen pääministeri
* Henri Konan Bédié (1935–2023), Norsunluurannikon presidentti 1993–1999

## Muita
* Kōnan-rautatiet, japanilainen Aomorin prefektuurissa toimiva rautatieyhtiö
Vinko Soldo

**Vinko Soldo** (s. 15. helmikuuta 1998 Zagreb) on kroatialainen jalkapalloilija. Suomessa hän on edustanut Veikkausliigassa Kuopion Palloseuraa. Hän on pelipaikaltaan keskuspuolustaja.
 
## Saavutukset
*Suomen mestaruus: 2019 KuPS:n riveissä
Myles Amine

**Myles Nazem Amine** (s. 14. joulukuuta 1996) on yhdysvaltalainen vapaapainija, jolla on myös San Marinon kansalaisuus. Hänen äitinsä sanmarinolainen isoisä muutti synnyinmaastaan Yhdysvaltoihin 1900-luvun alussa. Myles Amine edustaa veljensä Malik Aminen tapaan kansainvälisissä kilpailuissa San Marinoa.

Amine saavutti Yhdysvaltojen edustajana hopeaa kadettien (eli 17-vuotiaiden) Pan-Amerikan-mestaruuskilpailujen kreikkalais-roomalaisen painin 63&nbsp;kg:n sarjassa 2013. Bukarestin EM-kilpailuissa 2019 hänestä tuli veljensä ohella ensimmäinen San Marinon edustaja painin EM-kilpailuissa kautta aikojen. Myles Amine sijoittui vapaapainin 86&nbsp;kg:n painoluokassa yhdeksänneksi.

Amine saavutti Minskin Euroopan kisoissa 2019 pronssia vapaapainin 86&nbsp;kg:n sarjassa. Tämä oli San Marinon ensimmäinen painin arvokisamitali. Saman vuoden Nur-Sultanin MM-kilpailuissa hän sijoittui 86-kiloisissa viidenneksi. Hän saavutti samassa painoluokassa EM-hopeaa Roomassa 2020 ja EM-pronssia Varsovassa 2021.

Amine saavutti Tokion 2020 olympialaisissa pronssia 86 kg:n painoluokassa. Hän voitti 86-kiloisten Euroopan-mestaruuden Budapestissa 2022. Hän voitti samana vuonna kultaa Välimeren kilpailuissa ja oli kahdeksas MM-kilpailuissa. Hän saavutti 86&nbsp;kg:n painoluokassa EM-hopeaa Zagrebissa 2023, MM-pronssia Belgradissa 2023 ja EM-hopeaa Bukarestissa 2024.

## Lähteet
Déraciné

**Déraciné** on From Softwaren kehittämä ja Sonyn julkaisema virtuaalitodellisuuteen pohjautuva seikkailupeli. Peli on julkaistu yksinoikeudella PlayStation 4 -pelikonsolille marraskuussa 2018, ja se vaatii toimiakseen PlayStation VR -virtuaalitodellisuuslasit, PlayStation Cameran, sekä kaksi PlayStation Move -ohjainta.  Déraciné on ensimmäinen peli, jonka From Softwaren toimitusjohtaja Hidetaka Miyazaki on käsikirjoittanut itse. Hidetaka Miyazaki on myös ohjannut pelin.

## Pelaaminen
Pelissä pelataan keijukaisella, jota maanpäälliset ihmiset eivät voi aistia, eikä havaita, koska keijukaisten fyysinen olemus perustuu toiseen ulottuvuuteen. Maan ulkopuolisena olentona keijukainen kokee maanpäälisen ajan pysähtyneen paikoilleen. Tämän lisäksi ihmiset eivät voi nähdä, eivätkä millään muullakaan tavalla aistia keijukaisia. Tämä tarkoittaa ettei pelaaja voi puhua tai näyttäytyä ihmisille vaan joutuu elämään eristyksissä kaikesta maanpäällisestä elämästä. 

Pelaaja voi vaikuttaa maanpäällisiin asioihin käyttämällä apunaan vedettävää kelloa. Kellon avulla pelaaja voi kelata maanpäällistä aikaa eteen tai taaksepäin. Kellon avulla pelaaja voi vaikuttaa asioihin esimerkiksi siirtämällä jotain esinettä ja kelaamalla aikaa eteenpäin, jolloin esineen siirtämisen aiheuttama vaikutus näkyy pelaajalle. Pelaajan tavoite on aikaa manipuloimalla saada ihmiset huomaamaan että hän on olemassa.

## Tarina
Tarinan vaikutteina on skotlantilaisen runoilijan Fiona McLeodin teokset. Pelin tarinaa kuvastaa yksinäisyys, sekä eristyneisyys, jotka olivat usein myös Fionan runojen keskeisiä teemoja. 

Peli sijoittuu 1900-luvun ranskalaiseen sisäoppilaitokseen, jossa elää keijukainen, mutta koulun oppilaista Yuliya-niminen nuori tyttö on ainut, joka uskoo keijukaisten olemassa oloon. 

Pelin tarina alkaa kun Yuliya päättää tehdä testin, jonka avulla hän voi todistaa luokkakavereilleen että keijukaiset ovat olemassa.

## Lähteet

## Aiheesta muualla
* Pelin läpipeluu 
* A Story Playthrough of Déraciné
Janakkalan Sanomat

**Janakkalan Sanomat** on Janakkalassa ilmestyvä sanomalehti. Lehti ilmestyy kerran viikossa, torstaisin. Sen päätoimittaja on Veera Visapää.

*Janakkalan Sanomat* kuului vuoden 2020 maaliskuuhun saakka Alma Media -konserniin. Sen omistaa maaliskuusta 2020 lähtien Sanoma.

## Lähteet

## Aiheesta muualla
* Janakkalan Sanomien verkkosivut
Eredivisie (naiset)

**Eredivisie Vrouwen** on Alankomaiden korkein naisten sarjataso jalkapallossa. Alankomaiden jalkapalloliitto perusti sarjan 2007. Vuonna 2012 Alankomaiden ja Belgian liigat yhdistyivät yhdeksi sarjaksi (BeNe League). Kolmen kauden jälkeen BeNe League lakkautettiin ja Eredivisie käynnistyi uudestaan.

Sarjassa pelaa nykyään 8 joukkuetta.

## Joukkueet kaudella 2025–2026
Alankomaiden naisten pääsarjan joukkueet kaudella 2025–2026:

## Mestarit
* 2008 – AZ Alkmaar
* 2009 – AZ Alkmaar
* 2010 – AZ Alkmaar
* 2011 – FC Twente
* 2012 – ADO Den Haag
* 2013 – *ei pelattu*
* 2014 – *ei pelattu*
* 2015 – *ei pelattu*
* 2016 – FC Twente
* 2017 – AFC Ajax
* 2018 – AFC Ajax
* 2019 – FC Twente
* 2020 : pandemin
* 2021 – FC Twente
* 2022 – FC Twente
* 2023 – AFC Ajax
* 2024 – FC Twente
* 2025 – FC Twente

## Lähteet

## Aiheesta muualla
* Liigan viralliset sivut
Thorsten Kaye

**Thorsten Kaye** (oik. **Thorsten Ernst Kieselbach**; s. 22. helmikuuta 1966 Frankfurt) on saksalais-brittiläinen näyttelijä. Hän on vuodesta 2013 esittänyt Ridge Forresteria televisiosarjassa *[[Kauniit ja rohkeat]]*. Aikaisemmin hahmoa näytteli Ronn Moss.

Kaye syntyi Saksassa, mutta varttui Englannissa. Hän muutti Yhdysvaltoihin vuonna 1985 ja teki ensimmäiset televisioroolinsa 1990-luvulla. *Kauniiden ja rohkeiden* lisäksi hän on esiintynyt muun muassa sarjoissa *[[All My Children]]*, *[[One Life to Live]]*, *[[Port Charles]]*  ja *[[Smash (televisiosarja)|Smash]]*.

Kaye on naimisissa kanadalaisen näyttelijän Susan Haskellin kanssa. Pariskunnalla on kaksi lasta.

## Lähteet
Esa Pietilä

**Esa Pietilä** (s. 1964) on suomalainen säveltäjä ja saksofonisti. Hän on sooloprojektien ja sävellystyön ohella muun muassa johtanut Esa Pietilä Trioa, 4 Streams -kvartettia sekä Liberty Ship kvartettia, joka on esiintynyt useasti ulkomaisilla festivaaleilla . Hänellä on ollut Suomessa ja ulkomailla myös lukuisia yhteistyösuhteita vakiintuneiden kokoonpanojensa ulkopuolella.. Pietilä on myös esittänyt saksofonilla n. 150 soolokonserttia, joiden ohjelmistoon kuuluu Pietilän omia sävellyksiä sekä improvisaatioita.

Pietilä on säveltänyt eri kokoonpanoille soolosoitinkappaleista orkesterimusiikkiin. Hän on yhdistellyt eri genrejä työssään, jonka tuloksena on syntynyt teoksia muun muassa sinfoniaorkesterille, saksofonikvartetille ja muille kamarikokoonpanoille, jazzyhtyeelle, big bandille, soolosoittimille sekä nauhalle ja solistille. Pietilän kiinnostuksen kohteisiin on kuulunut myös sävelletyn musiikin ja improvisaation yhdisteleminen keskenään. Pietilän laajimpien töiden joukossa on Avanti!-kamariorkesteria ja nykyjazztrioa varten sävelletty 40-minuuttinen konsertto *Graffiti Play*. Esa-Pekka Salonen johti lokakuussa 2014 sen kantaesityksen, jossa Pietilä esiintyi myös itse trionsa kanssa. Hän on käyttänyt usein live-elektroniikkaa ja mikrotonaalisuutta. Avanti!-orkesterin ohella hän on tehnyt yhteistyötä muiden muassa Zagros Ensemblen ja UMO:n kanssa. Salosen ohella muita kapellimestareita, jotka ovat kantaesittäneet Pietilän teoksia, ovat olleet Ville Matvejeff, Hossein Pishkar, Tuomas Turriago ja Petri Komulainen. Pietilän oma instrumentti on tenorisaksofoni, jota varten hän on luonut paljon uutta ohjelmistoa etenkin erikokoisten orkesterien kanssa soitettuna.

Pietilä kantaesitti vuonna 2016 Kalevi Ahon hänelle omistaman konserton tenorisaksofonille ja orkesterille.

Pietilä sai vuonna 2016 Yrjö-palkinnon. Vuonna 2013 *[[The New York City Jazz Record]]* -lehti myönsi Pietilän Liberty Ship -yhtyeelle tämän debyyttilevystä vuoden parhaan albumin tunnustuksen.

## Lähteet

## Aiheesta muualla
* Viralliset sivut
Telnjaška

**Telnjaška** () on Venäjän asevoimissa käytetty vaakaraidoitettu aluspaita. Paidassa on tasaleveät 1,1 senttimetriset valkoiset ja värilliset raidat, joiden väri vaihtelee käyttävän aselajin mukaan.

## Historia
Vaakaviivoitetut aluspaidat tulivat Venäjälle Euroopasta, missä niitä käyttivät erimaalaiset kauppa-alusten miehistöt. Telnjaška otettiin osaksi Venäjän keisarillisen laivaston univormua keisari Aleksanteri II:n päätöksellä elokuussa 1874. Univormuun kuuluneet paidat valmistettiin villan ja puuvillan 50/50-sekoituksesta, ja niiden vaakaviivoina vuorottelivat 1,1 senttimetrin siniset ja 4,4 senttimetrin valkoiset vaakaviivat. Yhtä leveillä sinisillä ja valkoisilla vaakaviivoilla kuvioitu malli otettiin käyttöön vuonna 1912.

Muut aselajit ovat ottaneet telnjaškan myös käyttöönsä. Maahanlaskujoukoilla on vaaleansiniraitainen, merijalkaväellä mustaraitainen ja rajavartiostolla vihreäraitainen malli.

## Lähteet

## Aiheesta muualla
Byron Yasui

**Byron K. Yasui** (s. 1940) on yhdysvaltalainen säveltäjä, kontrabasisti ja kitaristi. Hän on työskennellyt sekä klassisen musiikin että jazzin parissa.

Yasui suoritti kandidaatin arvon kasvatustieteissä ja opiskeli sivuaineenaan musiikkia Havaijin yliopistossa, josta valmistui vuonna 1965. Northwestern Universitysta hän valmistui sävellyksessä musiikin maisteriksi vuonna 1967 ja musiikin tohtoriksi 1972. Hänen opettajinaan toimivat muiden muassa Richard Hillert, Armand Russell ja Alan Stout. Yasui liittyi Havaijin yliopiston henkilökuntaan vuonna 1972. 

Yasuin sävellyksiä on esitetty muun muassa Lincoln Center for the Performing Artsissa. Carnegie Hallissa kantaesitettiin kaksi hänen orkesteriteostaan. Kesäkuussa 2015 ukulelensoittaja Jake Shimabukuro ja JoAnn Fallettan johtama Honolulun sinfoniaorkesteri kantaesittivät Yasuin ukulelelle ja orkesterille säveltämän konserton *Campanella*.

Yasui on toiminut vapaana jazzkontrabasistina, osa-aikaisena Honolulun sinfoniaorkesterin kontrabasistina ja klassisen kitaraduon jäsenenä brasilialaisen Carlos Barboso-Liman yhteistyökumppanina.

## Lähteet
Eddie Kamae

**Edward Leilani "Eddie" Kamae** (4. elokuuta 1927 Honolulu – 7. tammikuuta 2017 Honolulu) oli yhdysvaltalainen ukulelensoittaja, lauluntekijä ja dokumentaristi. Hän oli yksi 1900-luvun jälkipuoliskon vaikutusvaltaisimmista havaijilaismuusikoista. Kamae muistetaan parhaiten Sons of Hawaii -kokoonpanon perustajajäsenenä. Hän oli yhtyeen kanssa mukana käynnistämässä "havaijilaista renessanssia" 1960–1970-luvuilla.

Kamae syntyi yhtenä Samuel Hoapili Kamaen ja Alice Ululani Opunuin kymmenestä lapsesta. Hän aloitti teini-ikäisenä ukulelensoiton ja tutustui Shoi Ikemiin, jonka kanssa perusti Ukulele Rascals -duon. Duo ryhtyi yhteistyöhön Ray Kinneyn kanssa manner-Yhdysvalloissa vuonna 1949 tehtyä kiertuetta varten. Tässä vaiheessa Kamae ei vielä keskittynyt havaijilaiseen musiikkiin vaan soitti ennemmin jazzstandardeja, latinomusiikkia ja klassiseen ohjelmistoon kuuluvia kappaleita.

Sons of Hawaii -yhtye perustettiin vuonna 1960. Sen ensimmäinen albumi oli *Gabby Pahinui and the Sons of Hawaii*; Kamae käytti tässä vaiheessa muusikonuraansa pseudonyymiä Johnny Maunawili, koska hänellä oli jo sopimus toisen levy-yhtiön kanssa. Yhtyeen myöhempiin albumeihin kuuluivat *Music of Old Hawaii* (1962) ja *The Folk Music of Hawaii* (1971). Gabby Pahinuin lähdettyä soolouralle Kamae ryhtyi johtamaan yhtyettä, jonka kanssa esiintymään otettiin myös muiden muassa kitaristit Leland Isaacs ja Dennis Kamakahi. Kamae teki useita lauluja, joista tuli havaijilaisstandardeja. Näihin kuului Larry Kimuran kanssa tehty *E Ku'u Morning Dew*. 

Ensimmäinen Kamaen vaimonsa Myrna Kamaen kanssa tekemä täyspitkä dokumentti oli *Li'a: The Legacy of a Hawaiian Man* (1988). Myöhemmin julkaistiin esimerkiksi *Sons of Hawaii: A Sound, a Band, a Legend* (2000). Kamae sai Hawai'i Academy of Recording Artsin palkinnon elinikäisistä saavutuksista ja vuonna 2007 National Endowment for the Artsin National Heritage Fellowshipin. Hän kuoli 89-vuotiaana kotonaan, jolloin leskeksi jäi hänen kanssaan 50 vuoden ajan naimisissa ollut vaimo Myrna.

## Lähteet
Lepänkärpässieni

**Lepänkärpässieni** (*Amanita friabilis*) on kärpässieniin kuuluva sienilaji. Sen lakki on 3–6 senttimetriä leveä ja kupera. Lakin väri vaihtelee tummanruskeasta harmaaseen. Lakin pinnalla on myös suojusjätettä. Heltat ovat valkoiset ja melko tiheät. Jalka on 4–12 senttimetriä pitkä, hieman suomuinen ja harmaa. Jalassa ei ole rengasta. Tuppi on pieni tai se puuttuu kokonaan. Malto on valkoista. Lepänkärpässieni kasvaa Suomessa lepikoissa, rehevillä puronvarsilla ja metsityteillä pelloilla leppien seurassa. Kasvuaika on elokuusta syyskuuhun. Lepänkärpässieni on mahdollisesti myrkyllinen, eikä se ole syötävä. Laji on luokiteltu Suomessa elinvoimaiseksi.

Lepänkärpässieni muustuttaa harmaakärpässientä. Harmaakärpässienen tuppi on kuitenkin suurempi.

## Lähteet
PCL-R

**PCL-R** eli **Psychopathy Check List – Revised** tarkoittaa mittausmenetelmää, jolla voidaan selvittää ihmisen psykopaattisuutta. 20-kohtainen lista on kehitetty kanadalaisen psykologin, professori Robert D. Haren kehittämästä PCL-listasta. Ylilääkäri Hannu Lauerman mukaan vaarallisia psykopaatteja yhdistävät voimakkaat psykopaattiset piirteet ja korkeat pistemäärät.

Kutakin PCL-R:n listan kohtaa arvioidaan kolmella pisteellä (0, 1, 2) sairaskertomusten ja osittain strukturoidun haastattelun perusteella. 30 pistettä saanutta pidetään psykopaattina.

Tarkasteltavia ominaisuuksia ovat muun muassa lipevyys, pinnallinen viehättävyys, suuruusharha, patologinen valehtelu, manipulatiivisuus, empatian puute.

## Kohdat
#Lipevyys/Pinnallinen viehätysvoima
#Liioiteltu itsetunto
#Stimulaation tarve/alttius tylsistymiseen
#Patologinen valehtelu
#Huijaaminen/manipulointi
#Katumuksen tai syyllisyyden puute
#Pinnallinen tunne-elämä
#Tunteeton/empatian puute
#Loismainen elämäntapa
# Heikko käyttäytymisen hallinta
# Siveetön seksuaalikäyttäytyminen
# Varhaiset käyttäytymisongelmat
# Realististen, pitkän aikavälin tavoitteiden puute
# Impulsiivisuus
# Vastuuttomuus
# Kyvyttömyys ottaa vastuuta omista teoistaan
# Monet lyhytaikaiset aviosuhteet
# Nuorisorikollisuus
# Ehdollisen vapauden peruuttaminen
# Monipuolinen rikollisuus
 

## Lähteet
Bohdan Warchal

**Bohdan Warchal** (1930–2000) oli slovakialainen viulisti ja kapellimestari. Hän perusti vuonna 1960 Slovakian kamariorkesterin ja toimi sen pääkapellimestarina ja sooloviulistina neljän vuosikymmenen ajan. 

Warchal opiskeli Musiikin ja esittävien taiteiden Janáček-akatemiassa, Brnossa. Ennen Slovakian kamariorkesterissa tekemäänsä työtä hän johti Slovakian filharmonista orkesteria Bratislavassa vuodesta 1957. Warchalin johdolla Slovakian kamariorkesteri saavutti maailmanlaajuista tunnustusta lähes 2&nbsp;500:lla konsertillaan, joita pidettiin eri puolilla Eurooppaa, Yhdysvalloissa, Australiassa, Kiinassa, Koreassa ja Japanissa. Warchal teki opetustyötä useissa yliopistoissa. Myös hänen pojastaan Bohdan Warchal nuoremmasta tuli viulisti.

Warchal sai vuonna 1969 ansioituneen taiteilijan ja vuonna 1983 Tšekkoslovakian kansantaiteilijan arvon. L. Šarounován 14. tammikuuta 1998 löytämä asteroidi 28019 Warchal sai nimensä Warchalilta.

## Lähteet
Kuolonuhrikeskus

**Kuolonuhrikeskus** on suuronnettomuuden tai paljon kuolonuhreja vaatineen rikoksen yhteydessä perustettava keskus, jonne vainajat koottaisiin, kun tavanomainen kapasiteetti ei riitä. Sen toiminta järjestettäisiin yhteistyössä useiden viranomaisten ja alojen kesken, kuten poliisin, oikeuslääkärin, hautausurakoitsijoiden, seurakuntien ja muiden uskonnollisten yhteisöjen.

Suomessa ei toistaiseksi ole tarkkoja suunnitelmia kuolonuhrikeskusten perustamiseksi, mutta asia on ollut esillä muun muassa sosiaali- ja terveystoimen poikkeusolojen neuvottelukunnassa.

## Lähteet
Klomifeeni

**Klomifeeni** (C26H28NClO) on aromaattinen orgaaninen yhdiste. Yhdistettä käytetään lääketieteessä aikaansaamaan ovulaatiota naisilla, jotka ovat hedelmättömiä esimerkiksi munasarjojen monirakkulaoireyhtymän vuoksi. Klomifeeni kuuluu WHO:n laatimaan tärkeimpien lääkeaineiden luetteloon.

## Ominaisuudet ja käyttö
Klomifeeniä on seos kahdesta E- ja Z-isomeerista. Klomifeenin E-isomeeri on antiestrogeeninen ja Z-isomeerilla on estrogeenisia vaikutuksia. Klomifeeni sitoutuu estrogeenireseptoreihin ja on niiden selektiivinen muuntelija. Sitoutumisen seurauksena follikkelia stimuloivan hormonin ja luteinisoivan hormonin tuotanto lisääntyy. Tämä johtaa munarakkuloiden kehittymiseen ja ovulaatioon. Klomifeeniä voidaan käyttää yhdessä metformiinin kanssa. Lääkeainetta annostellaan tablettina ja useimmiten sitraattisuolanaan. Suomessa klomifeeniä ei enää käytetä munasarjojen monirakkulaoireyhtymästä johtuvan hedelmättömyyden hoitoon vaan sen on korvannut letrotsoli. Klomifeeni lisää monikkoraskauksien todennäköisyyttä.

## Haittavaikutukset
Klomifeeni voi aiheuttaa haittavaikutuksinaan munasarjojen suurentumista, rintojen suurentumista ja rintakipua, huonovointisuutta, kuumia aaltoja ja pääkipua. Se voi aiheuttaa myös näköhäiriöitä ja nämä voivat johtaa lääkityksen keskeyttämiseen.

## Valmistus
Klomifeenin valmistuksen ensimmäisessä vaiheessa p-hydroksibentsofenoni kondensoituu emäksisissä olosuhteissa 2-(dietyyliamino)etyylikloridin kanssa. Seuraavassa vaiheessa tapahtuu Grignard-reaktio bentsyylimagnesiumkloridin kanssa ja muodostuneesta tertiäärisestä alkoholista eliminoituu vettä, jolloin muodostuu kaksoissidos. Viimeinen vaihe on klooraus ja tuotteena muodostuu klomifeenia.

## Lähteet
FCR 2001 Duisburg

**FCR 2001 Duisburg** oli Saksan Bundesliigassa pelannut naisten jalkapalloseura.

Seura perustettiin 2001, kun FCR Duisburg 55:n naisjalkapalloijat perustivat oman seuran. FCR Duisburg 55:n riveissä naiset olivat voittaneet Saksan mestaruuden kaudella 1999–2000 ja cupin 1998. Itsenäisenä seurana Duisburg voitti Saksan cupin kahdesti ja sijoittui Bundesliigassa viidesti toiseksi. Seuran suurin menestys oli UEFA Cupin voitto 2009. 2010-luvulla seura kärsi taloudellisista vaikeuksista ja lopulta FCR 2001 Duisburg lakkautettiin ja naisten jalkapallotoiminta yhdistyi MSV Duisburgin kanssa vuoden 2014 alusta lähtien.
 
## Saavutukset
* Saksan mestaruus
**  2000
* Saksan cup
** 1998, 2009, 2010
* UEFA Cup 
** 2009

## Lähteet
Zaur Ugujev

**Zaur Rizvanovitš Ugujev** (27. maaliskuuta 1995 Hasavjurt) on venäläinen vapaapainin olympiavoittaja, maailman- ja Euroopan-mestari. Ugujev voitti ensimmäisen maailmanmestaruutensa Budapestissa 2018, kun hän voitti 57 kg sarjan. Hän uusi saman painoluokan mestaruuden vuotta myöhemmin Nur-Sultanin MM-kilpailuissa. Hän voitti 57-kiloisten olympiakultaa vuodelle 2021 siirretyissä Tokion kisoissa. EM-kilpailuissa hän on saavuttanut kultaa 61&nbsp;kg:n sarjassa vuonna 2025 sekä 57-kiloisissa hopeaa 2018 ja pronssia 2017 sekä Euroopan kisoissa pronssia 2019. Hänellä on myös neljä Venäjän-mestaruutta vuosilta 2017, 2018, 2020 ja 2021.

## Lähteet
Isosaari (Asikkala)

**Isosaari**  on Päijänteen saari Päijät-Hämeessä Asikkalassa.

## Maantietoa
Saari on 1,3 kilometriä pitkä, 720 metriä leveä ja sen pinta-ala on 56,4 hehtaaria . Se sijaitsee Asikkalanselän pohjoisosassa Pulkkilanharjun vieressä. Harjun rantaan on saarelta matkaa noin kilometrin. Saaren eteläpuolella sijaitsee Patopäänsaaret, jossa on seitsemän luotoa ja yksi suuri saari. Suuren saaren ja Isosaaren välissä on Patopäänsalmi, joka on 120–200 metriä leveä. Kaikki saaret sijaitsevat samalla matalikolla . Saari kokoonsa nähden matala ja se kohoaa noin 12 metrin korkeuteen Päijänteestä. Saari on metsän peittämä ja sen rantaan on rakennettu alle 20 vapaa-ajan asuntoa. Saaren luoteispäässä sijaitsee kivisellä karilla kummeli.

## Historiaa
Vuoden 1855–1856 Kalmbergin kartastossa sen karttanimenä on ”Ylinäsaari” . Heinolan seudun taloudellisissa kartoissa vuosilta 1920 ja 1942 saari autio, vaikka siihen on merkitty peltoa tai niittyä . Saari oli autio vielä vuoden 1965 peruskartassa, mutta sen jälkeen sinne rakennettiin yli 10 vapaa-ajan asuntoa, mitkä näkyvät vuoden 1980 kartassa. Seuraavassa kartassa on asuntoja yli 15. Kummeli on merkitty vielä vuonna 1994 saaren luoteisrantaan, mutta myöhemmin se on merkitty kauemmaksi rannasta.

## Huomautukset

## Lähteet
Ylimmäinen Huhtasaari

**Ylimmäinen Huhtasaari**  eli **Revonsaari**  on Päijänteen saari Päijät-Hämeessä Asikkalassa.

## Maantietoa
Saari on 720 metriä pitkä, 410 metriä leveä ja sen pinta-ala on 18,6 hehtaaria . Se sijaitsee Asikkalanselän itäpuolella Salonsaaren ja mantereen Vedentaustan välisessä saaristoisessa järvenosassa. Huhtasaaria on kaksi, eli Ylimmäinen- ja Alimmainen Huhtasaari. Alimmainen sijaitsee mantereen puolella alle 200 metriä koilliseen ja Alimmaisen ympärillä on vielä noin 30 muuta saarta tai luotoa. Ylimmäisen eteläpuolella sijaitsee kilometrin päässä Salonsaari, 600 metrin päässä Kaurissaari ja lounaassa kilometrin päässä Kotasaari. Lisäksi järvenselän ulapan puolella lännessä sijaitsevat 800 metrin päässä Kaitasaaret. Ylimmäinen on kokoonsa nähden matala saari, joka kohoaa 12 metrin korkeuteen Päijänteestä. Saaren metsät ovat paikoin lehtometsää ja mäntymetsää  ja sen rannoille on rakennettu noin 15 vapaa-ajan asuntoa.

## Historiaa
Vuoden 1855–1856 Kalmbergin kartastossa on saarilla karttanimenä ”Huhtasaaret” . Saaret on merkitty samalla nimellä Heinolan seudun taloudellisissa kartoissa vuosilta 1920 ja 1942 . Saaret ovat olleet koko ajan autiot eikä saariin ole raivattu pelto- tai niittymaata. Vuoden 1965 peruskartassa saaren nimi on yksilöity ”Revonsaareksi”, ja sen länsirantaan on rakennettu ensimmäinen mökki. Mökki- ja huvilarakentaminen alkaa tästä, sillä seuraavassa vuoden 1980 kartassa on saarelle ilmaantunut kymmenen mökkiä. Tässä kartassa saari tunnetaan jo kahdella nimellä. Seuraavan kymmenen vuoden aikana saarelle rakennetaan enää yksi mökki.

## Huomautukset

## Lähteet
Radioaalloilla roiskuu

**Radioaalloilla roiskuu** () on kanadalainen nuorten draamasarja, jonka ovat luoneet Will McRobb ja Douglas McRobb. Sarjan esittäminen alkoi Kanadassa 1. elokuuta 2003 ja sarjan viimeinen jakso esitettiin 27. toukokuuta 2005. Suomessa sarjaa on esitetty *[[Summeri (televisio-ohjelma)|Summeri]]*-sarjassa.

## Rooleissa
### Päähenkilöt

### Sivuhenkilöt

### Muita vierailevia tähtiä

## Lähteet
Isolampi

**Isolampi** tarkoittaa seuraavia:

* Isolampi, järvi Heinävedellä
* Isolampi, järvi Inarissa
* Isolampi, järvi Kannuksella
* Isolampi, järvi Kemijärvellä
* Isolampi, järvi Keuruulla Kömissä
* Isolampi, järvi Keuruulla Pyökkilänperällä
* Isolampi, järvi Kinnulassa
* Isolampi, järvi Kuhmossa Kuohuvaarassa
* Isolampi, järvi Kuhmossa Nypläskylässä
* Isolampi, järvi Kuopiossa
* Isolampi, joen osa Lestijärvellä
* Isolampi, järvi Lumijoella
* Isolampi, joen osa Oulussa
* Isolampi, järvi Outokummussa
* Isolampi, järvi Polvijärvellä
* Isolampi, järvi Pudasjärvellä
* Isolampi, järvi Ranualla Majavajoella
* Isolampi, järvi Ranualla Olangolla
* Isolampi, järvi Ranualla Petäjäjärvellä
* Isolampi, järvi Ranualla Portimojärvellä
* Isolampi, järvi Rovaniemellä
* Isolampi, järvi Ruokolahdella
* Isolampi, järvi Sallassa
* Isolampi, järvi Sotkamossa
* Isolampi, järvi Ulvilassa
* Isolampi, järvi Uuraisissa
* Isolampi, järvi Äänekoskella
ja lisäksi
* Takalanlammi, järvi, joka oli aiemmin Isolampi

## Katso myös
* Isolammi
Soemu Toyoda

**Soemu Toyoda** (22. toukokuuta 1885 Ōitan prefektuuri, Japani – 22. syyskuuta 1957 Tokio, Japani) oli japanilainen amiraali, joka toimi toisen maailmansodan aikana Japanin yhdistetyn laivaston ylipäällikkönä vuosina 1944–1945 ja keisarillisen laivaston pääesikunnan päällikkönä toukokuusta lokakuuhun 1945.

Toyoda valmistui Japanin keisarillisesta laivastoakatemiasta vuonna 1905. Hän oli Japanin laivastoattaseana Lontoossa vuosina 1919–1922 ja myöhemmin muun muassa risteilijä *[[Yura (1922)|Yuran]]* ja taistelulaiva *[[Hyūga (1917)|Hyūgan]]* kapteenina. Toyoda toimi yhdistetyn laivaston esikuntapäällikkönä 1933–1935, 4. laivaston komentajana 1937–1938 ja 2. laivaston komentajana 1938–1939. Hän sai vuonna 1931 kontra-amiraalin, 1935 vara-amiraalin ja 1941 amiraalin arvon. Toyoda vastusti sodan aloittamista Yhdysvaltoja vastaan, vaikka olikin kiihkonationalisti. Tyynenmeren sodan puhjetessa vuonna 1941 hän oli Kuren laivastopiirin päällikkönä. Hänet nimitettiin marraskuussa 1942 ylimmän sotaneuvoston jäseneksi ja toukokuussa 1943 Yokosukan laivastopiirin päälliköksi.

Toyoda tuli yhdistetyn laivaston ylipäälliköksi toukokuun alussa 1944 edeltäjänsä Mineichi Kogan kuoltua lento-onnettomuudessa. Toyodan johdolla laivastolle laadittiin uusi strategia ”A-Go”, jonka lopputuloksena oli ratkaiseva tappio Filippiinienmeren taistelussa kesäkuussa 1944. Amerikkalaisten käynnistäessä lokakuussa 1944 maihinnousun Leyten saarelle Toyoda oli ilmaiskujen vuoksi jumissa Formosalla, josta käsin hän määräsi suuren vastahyökkäyksen, ”Shō-Gōn”. Seurauksena oli kuitenkin jälleen tappio Leytenlahden taistelussa. Toukokuussa 1945 Toyoda siirtyi laivaston pääesikunnan päälliköksi, missä tehtävässä hän oli sodan loppuun asti. Meriministeri Mitsumasa Yonai oli tukenut Toyodan nimitystä siinä toivossa, että tämä kannattaisi sodan lopettamista. Toyoda asettui kuitenkin ylimmässä sotaneuvostossa armeijan esikuntapäällikkö Yoshijirō Umezun ja sotaministeri Korechika Anamin rinnalle vastustamaan antautumista, koska piti Potsdamin julistuksen antautumisehtoja liian huonoina Japanille. Hän pysyi tällä kannalla vielä elokuussa 1945 Hiroshiman ja Nagasakin atomipommien jälkeenkin.

Toyoda erosi esikuntapäällikön tehtävistä lokakuussa 1945 ja vetäytyi kokonaan palveluksesta marraskuussa. Hän joutui lokakuussa 1948 sotaoikeuteen syytettynä sotarikoksista vihollisvankeja ja siviileitä kohtaan. Hänet kuitenkin todettiin syyttömäksi ja vapautettiin. Hän oli ainoa sotarikoksista syytetty japanilainen sotilasjohtaja, joka todettiin syyttömäksi kaikkiin syytekohtiin. Toyoda kuoli sydänkohtaukseen vuonna 1957.

## Lähteet

## Aiheesta muualla
Peter Jones

**Peter Jones** voi tarkoittaa seuraavia:

## Henkilöitä

* Peter Jones (1933–2017), australialainen poliitikko
* Peter Jones (1920–2000), englantilainen näyttelijä
* Peter Jones (s. 1952), matemaatikko

## Muita

* Peter Jones, tavaratalo Lontoossa
Tavajoki

**Tavajoki** () on Koutajoen vesistöön kuuluva joki Karjalan tasavallassa Venäjällä. Joki on yhdessä Oulankajoen ja Pistojoen kanssa yksi Kuusamon - Kainuun runsasjärviseltä ylänköalueelta Kuusamon itäosasta Vienanmeren suuntaan laskevista joista. Joki saa alkunsa Karjalan tasavallassa sijaitsevasta Tavajärvestä ja laskee niin ikään Karjalan tasavallassa sijaitsevaan Pääjärveen. Joen valuma-alueen pinta-ala on 339,5&nbsp;km².

Ennen Toista maailmansotaa joki virtasi yläosaltaan Suomen alueella Kuusamossa. Suomelta Neuvostoliitolle luovutetulle Sallan–Kuusamon alueelle ulottuvana se tuli Toisen maailmansodan jälkeen kuulumaan kokonaan Neuvostoliittoon ja sittemmin Venäjään. Joen latvavesistä ulottuu Suomen puolelle joitakin pieniä järviä ja lampia Kuusamon itäosassa lähellä itärajaa. Näistä suurimpia ovat Ali-Heikinjärvi ja Yli-Heikinjärvi, joiden lasku-uomana Tavajärveen on Suomesta Venäjän puolelle virtaava Pajujoki.

## Lähteet
Alimmainen Huhtasaari

**Alimmainen Huhtasaari**  on Päijänteen saari Päijät-Hämeessä Asikkalassa.

## Maantietoa
Saari on 660 metriä pitkä, 490 metriä leveä ja sen pinta-ala on 17,8 hehtaaria . Se sijaitsee Asikkalanselän itäpuolella Salonsaaren ja mantereen Vedentaustan välisessä saaristoisessa järvenosassa. Huhtasaaria on kaksi, eli Alimmainen- ja Ylimmäinen Huhtasaari, joka sijaitsee 200 metriä lounaaseen päin. Alimmaisen ympärillä on noin 30 luotoa tai muuta saarta. Alimmaisen kaakkoispuolella sijaitsee 40 metrin päässä Kontusaari, sen eteläpuolella Leenanluodot, ja Alimmaisen koillispuolella Muurahaissaaret. Lähinnä mannerta lähes pohjoisessa on vielä Patunsaari. Saari on kokoonsa nähden matala ja se kohoaa 14 metrin korkeuteen Päijänteestä. Saari on metsän peitossa ja sen luoteiskärjessä sijaitsee kolme vapaa-ajan asuntoa.

## Historiaa
Vuoden 1855–1856 Kalmbergin kartastossa on saarilla karttanimenä ”Huhtasaaret” . Saaret on merkitty samalla nimellä Heinolan seudun taloudellisissa kartoissa vuosilta 1920 ja 1942 . Saaret ovat olleet koko ajan autiot eikä saariin ole raivattu pelto- tai niittymaata. Vuoden 1980 peruskartan jälkeen on saaren luoteispään niemeen rakennettu sen ensimmäinen vapaa-ajan asunto, joka näkyy vuosien 1990 ja 1994 kartoissa.

## Huomautukset

## Lähteet
Limapäät (suku)

**Limapäät** (*Beryx*) on samannimiseen heimoon kuuluva kalasuku, joka käsittää kolme kalalajia. Ne ovat maailmanlaajuisesti lauhkeisiin vesiin levinnyt pohjanlimapää (*Beryx decadactylus*), hohtolimapää (*Beryx splendens*) ja luoteisella Tyynellä valtamerellä tavattava *[[Beryx mollis]]*. Suurin laji on pohjanlimapää, joka voi saavuttaa 100 senttimetrin pituuden. Kaikki limapäät ovat arvostettuja ja taloudellisesti merkittäviä ruokakaloja.

## Lähteet
DNS over TLS

**DNS over TLS** (**DoT**) on IETF-standardi DNS-nimipalvelun tietojen salaamiselle TLS-protokollalla. DoT täydentää DNSSEC:in toimintaa, joka varmentaa palvelimen tiedot mutta ei salaa liikennettä. DNS over TLS lisää yksityisyydensuojan vuoksi tietojen salaamisen.

## Standardit
*  Specification for DNS over Transport Layer Security (TLS)
*  Usage Profiles for DNS over TLS and DNS over DTLS

## Lähteet
Tavajärvi

**Tavajärvi** oli kylä Kuusamossa toisen maailmansodan jälkeen Neuvostoliitolle luovutettuun Sallan–Kuusamon alueeseen kuuluneessa Kuusamon itäosassa. Yhdessä siitä pohjoiseen sijainneen Paanajärven kanssa se oli toinen Kuusamon luovutetun alueen suurimmista kylistä. 

Kylä sijaitsi sille nimensä antaneen, sokkeloisen  Tavajärven ranoilla. Järven ympäristö kylässä oli Kuusamon ylängölle luonteenomaista vaaramaata. 

1800-luvun puolivälistä 1920-luvulle kylässä toimi ortodoksinen, vanhauskoinen Tavajärven luostari.

## Lähteet
*

### Viitteet

## Aiheesta muualla
*
Kiinansampi

**Kiinansampi** (*Acipenser sinensis*) on sampien (Acipenseridae) heimoon kuuluva äärimmäisen uhanalainen kalalaji. Sitä tavataan ainoastaan Kiinassa, Japanissa ja Etelä-Koreassa. Kiinansampi elää sekä makeissa-, murto- että merivesissä. Se voi yltää jopa 130 senttimetrin pituuteen, 600 kilogramman painoon ja 13 vuoden ikään. Tavallisimmin kiinansampi on 39 senttimetrin mittainen. Laji kuuluu CITES-sopimuksen II-liitteeseen.

Kesäolympialaisten 2008 kunniaksi Chinese Central Government lahjoitti viisi kiinansampea Hongkongin kaupungille symboloimaan viittä olympiarengasta. Kalat siirrettiin kesäkuussa 2008 Hongkongin vesipuistoon. Yksi kiinansammista oli tammikuuhun 2009 mennessä kuollut tuntemattomista syistä.

## Lähteet
Tavajärvi (järvi Karjalan tasavallassa)

**Tavajärvi** () on Koutajoen vesistöön kuuluva järvi Karjalan tasavallassa Venäjällä. Järvi laskee Tavajokea pitkin itään Pääjärveen. Järven korkeus merenpinnasta on 265,8 metriä.

Ennen Toista maailmansotaa järvi sijaitsi kokonaan Suomen alueella Kuusamossa. Osana Suomelta Neuvostoliitolle luovutettua Sallan–Kuusamon alueetta järvi tuli Toisen maailmansodan jälkeen kuulumaan kokonaan Neuvostoliittoon ja myöhemmin Venäjään. Järven läntisin pää Kuntilahdessa ulottuu vain vajaan sadan metrin päähän Suomen rajasta.

Järven kuuluessa Suomeen sen rannoilla sijaitsi Kuusamon Tavajärven kylä,  joka yhdessä Paanajärven kanssa oli toinen Kuusamon luovutetun alueen suurimmista kylistä.

## Lähteet
* 
### Viitteet

## Aiheesta muualla
*